CELEX: 32021D0219(02)
Language: fi
Date: 2021-02-17 00:00:00
Title: Komission päätös, annettu 17 päivänä helmikuuta 2021, Kamerunin tasavallalle annettavasta ilmoituksesta, jonka mukaan se mahdollisesti todetaan laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi (tiedoksiannettu numerolla C(2021) 981) 2021/C 59 I/01

19.2.2021   
               
               
                  FI
               
               
                  Euroopan unionin virallinen lehti
               
               
                  CI 59/1
               
            
         KOMISSION PÄÄTÖS,
         annettu 17 päivänä helmikuuta 2021,
         Kamerunin tasavallalle annettavasta ilmoituksesta, jonka mukaan se mahdollisesti todetaan laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi
         
            
               (tiedoksiannettu numerolla C(2021) 981)
            
         
         (2021/C 59 I/01)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta 29 päivänä syyskuuta 2008 annetun neuvoston asetuksen (EY) N:o 1005/2008 (1), jäljempänä ’LIS-asetus’, ja erityisesti sen 32 artiklan,
         sekä katsoo seuraavaa:
         1.   JOHDANTO
         
         
                     (1)
                  
                  
                     LIS-asetuksella, perustetaan laittoman, ilmoittamattoman ja sääntelemättömän kalastuksen, jäljempänä ’LIS-kalastus’, ehkäisemistä, estämistä ja poistamista koskeva unionin järjestelmä.
                  
               
                     (2)
                  
                  
                     LIS-asetuksen VI luvussa säädetään menettelystä yhteistyöhön osallistumattomien kolmansien maiden yksilöimiseksi, toimenpiteistä kyseisiin maihin nähden, kyseisiä maita koskevan luettelon laatimisesta, luettelosta poistamisesta, luettelon julkisuudesta sekä kiireellisistä toimenpiteistä.
                  
               
                     (3)
                  
                  
                     LIS-asetuksen 31 artiklan mukaisesti komission tehtävänä on yksilöidä ne kolmannet maat, joiden se ei katso osallistuvan LIS-kalastuksen torjuntaa koskevaan yhteistyöhön. Kolmas maa olisi todettava yhteistyöhön osallistumattomaksi, jos se laiminlyö sille lippu-, satama-, rannikko- tai markkinavaltiona kansainvälisen oikeuden mukaan kuuluvat LIS-kalastuksen ehkäisemistä, estämistä ja poistamista koskevat velvoitteet.
                  
               
                     (4)
                  
                  
                     Ennen kolmansien maiden toteamista LIS-asetuksen 31 artiklan mukaisiksi yhteistyöhön osallistumattomiksi maiksi komissio ilmoittaa ensin kolmansille maille mainitun asetuksen 32 artiklan mukaisesti siitä mahdollisuudesta, että ne todetaan yhteistyöhön osallistumattomiksi kolmansiksi maiksi. Tällainen ilmoitus on luonteeltaan alustava.
                  
               
                     (5)
                  
                  
                     Ilmoituksen on perustuttava LIS-asetuksen 31 artiklassa säädettyihin arviointiperusteisiin. Komissio ottaa huomioon asianomaisten kolmansien maiden suhteen myös kaikki LIS-asetuksen 32 artiklassa säädetyt toimenpiteet. Komissio liittää ilmoitukseen erityisesti tiedot tällaisen toteamisen perusteena olevista olennaisista tosiseikoista ja huomioista sekä kyseisten maiden mahdollisuudesta vastata ja esittää todisteita toteamisen kiistämiseksi tai, tapauksen mukaan, tilanteen parantamiseksi laaditun toimintasuunnitelman ja tilanteen korjaamiseksi toteutetut toimenpiteet. Komissio antaa asianomaisille kolmansille maille riittävästi aikaa vastata ilmoitukseen sekä kohtuullisen ajan tilanteen korjaamiseen.
                  
               
                     (6)
                  
                  
                     Yhteistyöhön osallistumattomaksi kolmanneksi maaksi toteamisen LIS-asetuksen 31 artiklan mukaisesti olisi perustuttava kaikkien mainitun asetuksen 31 artiklan 2 kohdassa säädettyjen tietojen tarkasteluun. Toteamisen perustana on tarkastelu, joka koskee kaikkia LIS-asetuksen mukaisesti saatuja tietoja tai tarvittaessa mitä tahansa muita asian kannalta merkityksellisiä tietoja, kuten saalistiedot, kansallisista tilastokeskuksista ja muista luotettavista lähteistä saadut kauppaa koskevat tiedot, alusrekisterit ja -tietokannat, alueellisten kalastuksenhoitojärjestöjen hyväksymät saalisasiakirjat tai tilastointiasiakirjaohjelmat ja LIS-alusluettelot sekä muut satamissa ja kalavesillä saadut tiedot.
                  
               
                     (7)
                  
                  
                     LIS-asetuksen 33 artiklan mukaisesti neuvoston tehtävänä on laatia luettelo yhteistyöhön osallistumattomista kolmansista maista. Kyseisiin maihin sovelletaan muun muassa LIS-asetuksen 38 artiklassa säädettyjä toimenpiteitä.
                  
               
                     (8)
                  
                  
                     Lippuvaltiona olevien kolmansien maiden vahvistamat saalistodistukset hyväksytään LIS-asetuksen 20 artiklan 1 kohdan mukaan sillä edellytyksellä, että nuo lippuvaltiot ilmoittavat komissiolle järjestelyistään sellaisten lakien ja asetusten sekä säilyttämis- ja hoitotoimenpiteiden soveltamista, valvontaa ja täytäntöönpanoa varten, joita niiden kalastusalusten on noudatettava.
                  
               
                     (9)
                  
                  
                     Komissio tekee LIS-asetuksen 20 artiklan 4 kohdan mukaisesti hallinnollista yhteistyötä kolmansien maiden kanssa aloilla, jotka liittyvät saalistodistusta koskevien kyseisen asetuksen säännösten täytäntöönpanoon.
                  
               2.   MENETTELY KAMERUNIN TASAVALLAN SUHTEEN
         
         
                     (10)
                  
                  
                     Kamerunin tasavalta, jäljempänä ’Kamerun’, toimitti komissiolle lippuvaltiona LIS-asetuksen 20 artiklan mukaisen ilmoituksen, joka vastaanotettiin komissiossa 15 päivänä heinäkuuta 2009.
                  
               
                     (11)
                  
                  
                     Komissio käynnisti elokuussa 2019 LIS-kalastuksen torjuntaa koskevan hallinnollisen yhteistyön Kamerunin viranomaisten kanssa. Yhteistyö kattoi erityisesti Kamerunin kansallisuuden myöntämistä kalastusaluksille koskevat edellytykset, kalastusalusten rekisteröintiä maan alueella koskevat kansalliset järjestelyt, maan lipun alla purjehtimisen sallimista koskevat edellytykset ja asiaan liittyvät valvontajärjestelmät. Komissio muun muassa kävi kirjallista tietojenvaihtoa viranomaisten kanssa saadakseen ja todentaakseen kaikki tarpeellisina pitämänsä tiedot, esimerkiksi luettelon Kamerunin lipun alle rekisteröidyistä aluksista ja Kamerunin toimivaltaisilta viranomaisilta kalastuslisenssin saaneista aluksista. Komission tavoitteena oli arvioida, missä määrin Kamerun on pannut täytäntöön LIS-kalastuksen torjuntaa koskevat kansainväliset velvoitteensa.
                  
               
                     (12)
                  
                  
                     Kamerun on ratifioinut vuonna 1982 tehdyn Yhdistyneiden Kansakuntien merioikeusyleissopimuksen (UNCLOS) (2). Kamerun ei ole minkään alueellisen kalastuksenhoitojärjestön sopimuspuoli eikä yhteistyöhön osallistuva muu kuin sopimuspuoli.
                  
               
                     (13)
                  
                  
                     Arvioidakseen, miten Kamerun on täyttänyt sille lippu-, satama-, rannikko- tai markkinavaltiona kansainvälisen oikeuden mukaan kuuluvat velvoitteet, komissio hankki, keräsi ja arvioi kaikki tätä varten tarvittavat tiedot, kuten alueellisten kalastuksenhoitojärjestöjen julkaisemat tiedot, satamavaltioiden viranomaisten LIS-kalastuksen torjuntaa koskevan yhteistyön puitteissa toimittamat tiedot, avoimista ja luotettavista tietokannoista saadut tiedot sekä julkisesti saatavilla olevat tiedot.
                  
               3.   KAMERUNIN MAHDOLLINEN TOTEAMINEN YHTEISTYÖHÖN OSALLISTUMATTOMAKSI KOLMANNEKSI MAAKSI
         
         
                     (14)
                  
                  
                     Komissio arvioi LIS-asetuksen 31 artiklan 3 kohdan mukaisesti Kamerunin velvoitteita lippu-, satama-, rannikko- ja markkinavaltiona. Tarkastelua varten komissio otti huomioon LIS-asetuksen 31 artiklan 4–7 kohdassa vahvistetut arviointiperusteet.
                  
               3.1   LIS-kalastuksen toistuvuuden ja LIS-kalastuksesta peräisin olevien tuotteiden kauppavirtojen suhteen toteutetut toimenpiteet (LIS-asetuksen 31 artiklan 4 kohta)
         
         
                     (15)
                  
                  
                     Komissio arvioi LIS-asetuksen 31 artiklan 4 kohdan a alakohdan mukaisesti Kamerunin toteuttamat toimenpiteet maan lipun alla purjehtivien kalastusalusten tai sen kansalaisten taikka sen merivesillä toimivien tai sen satamia käyttävien kalastusalusten harjoittaman mahdollisen toistuvan LIS-kalastuksen osalta.
                  
               
                     (16)
                  
                  
                     Komissio vahvisti Intian valtameren tonnikalakomission (IOTC) LIS-alusluettelosta saatujen tietojen ja Kamerunin asianomaisten viranomaisten toimittamien tietojen perusteella, että seuraavat alukset purjehtivat edelleen Kamerunin lipun alla sen jälkeen, kun ne oli sisällytetty IOTC:n LIS-alusluetteloon (3): UTHAIWAN (aiempi nimi WISDOM SEA REEFER, IMO-nro 7637527), SEA VIEW (aiempi nimi AL WESAM 2, IMO-nro 8692342) ja SEA WIND (aiempi nimi AL WESAM 1, IMO-nro 8692354) (4).
                  
               
                     (17)
                  
                  
                     Kamerunin viranomaiset vahvistivat komissiolle, että kyseiset alukset ovat purjehtineet Kamerunin lipun alla sen jälkeen, kun ne oli sisällytetty IOTC:n LIS-alusluetteloon.
                  
               
                     (18)
                  
                  
                     Lisäksi LIS-luetteloon merkitty alus AL WESAM 5 on palautettu Kamerunin lipun alle nimellä PROGRESO, minkä vuoksi IOTC:n LIS-alusluetteloa muutettiin vastaavasti marraskuussa 2020 (5).
                  
               
                     (19)
                  
                  
                     Menettelyt, joita Kamerun soveltaa ennen kalastusaluksen rekisteröintiä, eivät tässä suhteessa edellytä kattavaa ennakkoarviointia aluksen aiemmasta vaatimusten noudattamisesta ja kyvystä noudattaa sovellettavia säännöksiä ja kansainvälisiä toimenpiteitä, eivätkä alueellisten kalastuksenhoitojärjestöjen hyväksymien LIS-alusluetteloiden tarkastamista laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevan kansainvälisen LIS-toimintasuunnitelman (IPOA-IUU) (6) 36 ja 42 kohdan mukaisesti. Tällaiset käytännöt saattavat johtaa siihen, että Kamerunin lipun alla purjehtivat alukset harjoittavat LIS-kalastusta
                  
               
                     (20)
                  
                  
                     Havaintoja tukee myös se, että kalastusalus UTHAIWAN purjehti edelleen Hondurasin lipun alla, vaikka se oli rekisteröity Kamerunin lipun alle. Hondurasin viranomaiset vahvistivat tämän IOTC:lle osoitetussa tiedonannossa (7). Tilanne on vastoin YK:n merioikeusyleissopimuksen 92 artiklan 2 kohtaa, jonka mukaan alus ei saa purjehtia useamman kuin yhden valtion lipun alla, ja alusta, joka käyttää useamman kuin yhden valtion lippua, voidaan pitää kansallisuudettomana aluksena.
                  
               
                     (21)
                  
                  
                     Kamerunin viranomaisten toimittamien tietojen perusteella komissio on myös todennut, että Kamerunin lipun alla purjehtivien rekisteröityjen alusten luetteloa ei ole ylläpidetty asianmukaisesti. Viranomaiset ovat vahvistaneet, että komissiolle toimitettuun, johdanto-osan 11 kappaleessa tarkoitettuun rekisteröityjen alusten luetteloon kuulumattomat alukset (UTHAIWAN, MAYI SEIS IMO-nro 8803630) purjehtivat Kamerunin lipun alla. Komission avoimista tietokannoista keräämien tietojen perusteella vaikuttaa lisäksi siltä, että vuosina 2019 ja 2020 Kamerunin lipun alle rekisteröitiin vähintään 12 kalastusalusta (8), joita ei kuitenkaan ollut sisällytetty komissiolle toimitettuun luetteloon. Näiden toimiessaan Kamerunin viranomaiset rikkovat YK:n merioikeusyleissopimuksen 94 artiklan 2 kohdan a alakohtaa ja kansainvälisen LIS-toimintasuunnitelman 42 kohdan suositusta, joiden mukaan jokaisen valtion on pidettävä alusrekisteriä, joka sisältää sen lipun alla purjehtivien alusten nimet ja tiedot. Tämä vahvistaa myös sen, ettei Kamerunilla ole luotettavaa ja vakiintunutta menettelyä lippunsa alla purjehtivien alusten rekisteröimiseksi.
                  
               
                     (22)
                  
                  
                     Lisäksi useiden kalastusalusten rekisteröinti lyhyen ajan sisällä (vuosina 2019 ja 2020) herättää kysymyksiä Kamerunin viranomaisten valmiudesta vahvistaa todellinen yhteys Kamerunin ja näiden alusten välille ja näin ollen siitä, onko YK:n merioikeusyleissopimuksen 91 artiklassa vahvistettuja alusten kansallisuutta koskevia edellytyksiä rikottu.
                  
               
                     (23)
                  
                  
                     Julkisesti saatavilla olevat tiedot (9) osoittivat lisäksi, että Kamerunin lipun alla purjehtiva alus (OLUTORSKY, IMO-nro 8826151) oli jäänyt kiinni laittoman kalastustoiminnan harjoittamisesta kolmannen maan vesillä vuonna 2020. Alus pidätettiin ja rantavaltio määräsi aluksen käyttäjälle sakon.
                  
               
                     (24)
                  
                  
                     Lisäksi vuonna 2019 pysäytettiin kolmannen maan satamassa Kamerunin lipun alla purjehtiva alus UTHAIWAN, ja kyseisen kolmannen maan viranomaiset määräsivät aluksen käyttäjälle sakon, koska se oli saapunut satamaan ilman ennakkoilmoitusta ja oli LIS-alusluetteloon merkitty alus (10).
                  
               
                     (25)
                  
                  
                     Edellä johdanto-osan kappaleissa esitettyjen tietojen osalta komissio päätteli, ettei Kamerun ole noudattanut sille lippuvaltiona kuuluvia velvollisuuksia valvoa laivastoaan ja estää laivastoaan harjoittamasta LIS-toimintaa lainkäyttövaltansa ulkopuolisilla vesillä. Tämä on vastoin YK:n merioikeusyleissopimuksen 94 artiklan 1 ja 2 kohtaa, joiden mukaan jokaisen valtion tulee tehokkaasti käyttää lainkäyttö- ja valvontavaltaansa lippunsa alla purjehtiviin aluksiin nähden. Kamerun ei ole näin ollen täyttänyt asianmukaista huolellisuutta koskevaa velvoitettaan pyrkiä riittävin keinoin ja parhaan kykynsä mukaan estämään lippunsa alla purjehtivia aluksia harjoittamasta LIS-kalastusta (11). Tämä laiminlyönti on niin ikään vastoin kansainvälisen LIS-toimintasuunnitelman 34 ja 35 kohtaa, joiden mukaan valtioiden olisi varmistettava, että niiden lipun alla purjehtimaan oikeutetut kalastusalukset eivät harjoita eivätkä tue LIS-kalastusta ja että ennen kalastusaluksen rekisteröimistä lippuvaltiot varmistavat, ettei alus harjoita LIS-kalastusta.
                  
               
                     (26)
                  
                  
                     Näin ollen ei voida myöskään sulkea pois sitä mahdollisuutta, että johdanto-osan 16–24 kappaleessa tarkoitetut Kamerunissa rekisteröidyt kalastusalukset, joilla on siten Kamerunin kansallisuus ja oikeus purjehtia maan lipun alla, ovat harjoittaneet LIS-kalastusta tai siihen liittyvää toimintaa Kamerunin kansallisen lainkäyttövallan ulkopuolisilla alueilla, mukaan lukien kolmansien maiden lainkäyttövaltaan kuuluvat alueet, ja käyttäneet kolmansien maiden satamia. Lisäksi Kamerunin lipun alla purjehtivien alusten puutteellinen valvonta mahdollistaa sen, että tällaiset alukset voivat purkaa aluksesta ja/tai jälleenlaivata kalastustuotteita, jolloin ei myöskään voida estää LIS-kalastuksesta peräisin olevien kalastustuotteiden pääsyä markkinoille.
                  
               
                     (27)
                  
                  
                     Tässä jaksossa esitetyt näkökohdat ja kaikki komission kokoamat tosiasialliset tekijät huomioon ottaen voidaan LIS-asetuksen 31 artiklan 3 kohdan ja 31 artiklan 4 kohdan a alakohdan nojalla todeta, että Kamerun on laiminlyönyt sille lippuvaltiona kansainvälisen oikeuden mukaan kuuluvat LIS-kalastuksen ehkäisemistä, estämistä ja poistamista koskevat velvollisuutensa.
                  
               
                     (28)
                  
                  
                     Johdanto-osan 26 kappaleen mukaisesti toimitettujen tietojen perusteella todetaan LIS-asetuksen 31 artiklan 3 kohdan ja 31 artiklan 4 kohdan b alakohdan mukaisesti, että Kamerun on laiminlyönyt velvoitteensa estää LIS-kalastuksesta peräisin olevien kalastustuotteiden pääsyn markkinoille.
                  
               3.2   Yhteistyön ja täytäntöönpanon laiminlyönti (LIS-asetuksen 31 artiklan 5 kohta)
         
         
                     (29)
                  
                  
                     Komissio arvioi LIS-asetuksen 31 artiklan 5 kohdan a alakohdan nojalla yhteistyötään Kamerunin kanssa selvittääkseen, olivatko viranomaiset tehneet tehokasta yhteistyötä ja vastanneet kysymyksiin, toimittaneet niiden perusteella tietoja ja tutkineet tapauksia, joissa on harjoitettu LIS-kalastusta ja siihen liittyvää toimintaa.
                  
               
                     (30)
                  
                  
                     Komissiolla oli vaikeuksia luoda yhteyksiä Kamerunin kalastus- ja meriasioista vastaaviin viranomaisiin. Asianomaiset viranomaiset eivät ole myöskään reagoineet komission esittämiin pyyntöihin, ja komissio on saanut vain osittaisia vastauksia, ja esiin tuotujen kysymysten osalta on toteutettu vain vähän jatkotoimia. Komissio ei esimerkiksi saanut selkeitä ja kattavia selityksiä Kamerunin lipun alla purjehtivien kalastusalusten asemasta ja toiminnasta eikä kalastusalusten rekisteröintimenettelystä.
                  
               
                     (31)
                  
                  
                     Kamerun ei myöskään ole pystynyt osoittamaan, että se toimii yhteistyössä ja koordinoi muiden valtioiden ja asianomaisten alueellisten kalastuksenhoitojärjestöjen kanssa kansainvälisen LIS-toimintasuunnitelman 28 kohdan mukaisesti toimia, jotka liittyvät sen lipun alla purjehtiviin ja kyseisten järjestöjen LIS-alusluetteloihin merkittyihin aluksiin, siltä osin kuin kyseessä on kalavarojen säilyttäminen ja hoito. Kamerun ei ole vastannut erään jäsenvaltion vuonna 2020 LIS-asetuksen 51 artiklan nojalla lähettämiin keskinäistä avunantoa koskeviin pyyntöihin eikä toisen jäsenvaltion vuosina 2019 ja 2020 esittämiin pyyntöihin, jotka koskivat Kamerunin lipun alla purjehtivia Euroopan unionin satamia käyttäneitä kalastusaluksia.
                  
               
                     (32)
                  
                  
                     Komissio arvioi LIS-asetuksen 31 artiklan 5 kohdan b alakohdan mukaisesti nykyisiä LIS-kalastuksen ehkäisemiseksi, estämiseksi ja poistamiseksi Kamerunissa toteutettuja täytäntöönpanotoimenpiteitä.
                  
               
                     (33)
                  
                  
                     Komission avoimista tietokannoista keräämien tietojen perusteella ja kuten johdanto-osan 21 kappaleessa todetaan, Kamerun on vuosina 2019 ja 2020 rekisteröinyt lippunsa alle vähintään 12 kalastusalusta. Kaikki nämä kalastusalukset toimivat Kamerunin lainkäyttövaltaan kuuluvien vesien ulkopuolella. Vaikka komissio on esittänyt tiedusteluja Kamerunissa sovellettavasta asiaa koskevasta oikeudellisesta kehyksestä, se ei saanut mitään tietoja. Julkisista lähteistä saatavilla olevien tietojen mukaan vaikuttaa siltä, että voimassa oleva kansallinen kalastuslainsäädäntö (Loi n° 94/01 portant régime des forêts, de la faune et de la pêche (12)) ei sisällä erityisiä säännöksiä kalastusalusten hallinnoinnista ja valvonnasta Kamerunin suvereniteettiin tai lainkäyttövaltaan kuuluvilla vesillä eikä sen vesien ulkopuolella.
                  
               
                     (34)
                  
                  
                     Tämä oikeudellinen kehys ei vastaa YK:n merioikeusyleissopimuksen 94 artiklan 2 kohdan b alakohtaa, jonka mukaan lippuvaltion tulee harjoittaa sisäisen lainsäädäntönsä mukaista lainkäyttövaltaa jokaiseen lippunsa alla purjehtivaan alukseen. Lisäksi lippuvaltiotoimintaa koskevien FAO:n vapaaehtoisten suuntaviivojen (13) 31, 32 ja 33 kohdassa edellytetään, että lippuvaltiot panevat täytäntöön lippunsa alla purjehtivien alusten valvontaohjelman ja että niillä on käytössään täytäntöönpanotoimenpiteitä, joiden avulla voidaan muun muassa havaita sovellettavien lakien, asetusten ja kansainvälisten säilyttämis- ja hoitotoimenpiteiden rikkomiset sekä soveltaa asianmukaisia seuraamuksia ja toimenpiteitä rikkojiin. Seuraamusten ja toimenpiteiden on oltava riittävän ankaria, jotta ne toimisivat tehokkaasti määräysten noudattamisen varmistamisessa ja rikkomisten ehkäisemisessä kaikkialla, ja niiden on vietävä rikkojalta laittomasta toiminnasta saatu hyöty.
                  
               
                     (35)
                  
                  
                     Yksikään johdanto-osan 33 kappaleessa mainituista kalastusaluksista ei sisältynyt kalastuslisenssin saaneiden alusten luetteloon, jonka Kamerunin toimivaltaiset viranomaiset toimittivat komissiolle vuonna 2019, siitä huolimatta, että ne toimivat kolmansien maiden lainkäyttövaltaan kuuluvilla alueilla. Vaikuttaa siltä, ettei tilanne vastaa lippuvaltiotoimintaa koskevien FAO:n vapaaehtoisten suuntaviivojen 30 kohtaa, jossa edellytetään, että lippuvaltiot panevat täytäntöön kalastuksen ja kalastukseen liittyvän toiminnan sallimista koskevan järjestelmän. Se ei myöskään näytä vastaavan kansainvälisten suojelu- ja hoitotoimenpiteiden noudattamisen edistämisestä aavalla merellä toimivien kalastusalusten osalta tehdyn FAO:n sopimuksen, jäljempänä ’FAO:n noudattamissopimus’, 3 artiklan 2 kohtaa eikä kansainvälisen LIS-toimintasuunnitelman 45 kohtaa, joissa edellytetään, että valtiot varmistavat, että niiden lipun alla purjehtivalla kalastusaluksella, joka kalastaa lippuvaltion suvereniteettiin tai lainkäyttövaltaan kuuluvien vesien ulkopuolella, on lippuvaltion toimivaltaisten viranomaisten myöntämä voimassa oleva lupa.
                  
               
                     (36)
                  
                  
                     Lisäksi Kamerunin lipun alla purjehtiva kalastusalus OCEAN MARIA (IMO-nro 8719164) toimitti erään jäsenvaltion viranomaisille vanhentuneen ja siten pätemättömän rekisteröintiasiakirjan pyytäessään saapua Euroopan unionin satamaan vuonna 2020. Vaikka viranomaisille esitettiin voimassa oleva todistus ennen aluksen saapumista satamaan, alus näyttää jatkaneen toimintaansa, vaikka sillä ei ollut voimassa olevaa rekisteröintitodistusta 4 päivän helmikuuta 2020 ja 13 päivän huhtikuuta 2020 välisenä aikana. Kamerunin viranomaiset eivät vastanneet komission eivätkä asianomaisen jäsenvaltion pyyntöihin, jotka koskivat kyseistä alusta ja sen asemaa.
                  
               
                     (37)
                  
                  
                     Lisäksi Kamerun on vahvistanut komissiolle IOTC:n LIS-alusluetteloon merkittyjen alusten SEA WIND ja SEA VIEW rekisteristä poistamisen laittoman kalastuksen vuoksi, ja julkisesti saatavilla olevien tietojen ja muiden kolmansien maiden viranomaisten toimittamien tietojen mukaan IOTC:n LIS-alusluetteloon merkitty alus UTHAIWAN purjehtii nyt toisen valtion lipun alla. Kamerunin viranomaiset eivät kuitenkaan ole ilmoittaneet komissiolle mistään muista näitä LIS-alusluettelossa olevia aluksia ja niiden käyttäjiä vastaan toteutetuista toimenpiteistä. Kalastusalusten poistaminen rekisteristä ei sinällään ole riittävä lippuvaltion toimenpide, sillä kyseisellä toimenpiteellä ei puututa LIS-toimintaan eikä sillä varmisteta LIS-kalastuksen vastaisten seuraamusten tai toimenpiteiden soveltamista.
                  
               
                     (38)
                  
                  
                     Tämä on vastoin suosituksia, joiden mukaan LIS-kalastukseen olisi sovellettava täytäntöönpanotoimenpiteitä ja riittävän ankaria seuraamuksia LIS-kalastuksen ehkäisemiseksi, torjumiseksi ja lopettamiseksi ja jotta rikkojat eivät saisi tällaisesta kalastuksesta hyötyä, kuten kansainvälisen LIS-toimintasuunnitelman 21 kohdassa, vastuullista kalastusta koskevan FAO:n toimintaohjeen 8 kohdan 2 alakohdan 7 alakohdassa ja lippuvaltiotoimintaa koskevien FAO:n vapaaehtoisten suuntaviivojen 31–33, 35 ja 38 kohdassa vahvistetaan.
                  
               
                     (39)
                  
                  
                     Johdanto-osan 33–37 kappaleessa toimitettujen tietojen perusteella todetaan LIS-asetuksen 31 artiklan 5 kohdan b alakohdan mukaisesti, ettei Kamerun ole pannut täytäntöön riittäviä valvontatoimenpiteitä LIS-kalastuksen ehkäisemiseksi, estämiseksi ja poistamiseksi.
                  
               
                     (40)
                  
                  
                     Komissio arvioi tarkasteltavana olevan LIS-kalastuksen laajuuden ja vakavuuden LIS-asetuksen 31 artiklan 5 kohdan c alakohdan mukaisesti.
                  
               
                     (41)
                  
                  
                     Huolimatta siitä, että komissio tähdensi Kamerunin toimivaltaisille viranomaisille useaan otteeseen näiden kanssa käymässään kirjallisessa tiedonvaihdossa, että IOTC:n LIS-alusluetteloissa oli Kamerunin lipun alla purjehtivia kalastusaluksia, Kamerunin viranomaiset vahvistivat, että kalastusalus UTHAIWAN purjehti sen lipun alla, eivätkä ne ilmoittaneet, oliko kyseisen aluksen osalta tarkoitus toteuttaa toimenpiteitä. Viranomaiset eivät myöskään ole ilmoittaneet komissiolle, oliko IOTC:n LIS-alusluetteloon merkittyjen alusten SEA WIND ja SEA VIEW osalta toteutettu toimenpiteitä ennen alusten poistamista kansallisesta rekisteristä tai sen jälkeen.
                  
               
                     (42)
                  
                  
                     Kamerunin toimivaltaiset viranomaiset eivät ole myöskään varmistaneet asianmukaista yhteistyötä muiden maiden ja kansainvälisten järjestöjen kanssa, kuten johdanto-osan 31 kappaleessa todetaan. Lisäksi kamerunilaisten alusten merkitseminen IOTC:n luetteloon osoittaa, ettei Kamerun ole tehnyt sille lippuvaltiona kuuluvaa yhteistyötä muiden asianomaisten valtioiden kanssa alueellisten kalastuksenhoitotoimenpiteiden yhteydessä.
                  
               
                     (43)
                  
                  
                     Tässä jaksossa esitetyt näkökohdat huomioon ottaen voidaan kaikkien komission keräämien tosiasiallisten seikkojen ja kaikkien Kamerunin viranomaisten antamien ilmoitusten perusteella todeta LIS-asetuksen 31 artiklan 3 ja 5 kohdan nojalla, että Kamerun on laiminlyönyt sille kansainvälisen oikeuden mukaan kuuluvat yhteistyötä ja täytäntöönpanoa koskevat velvoitteet.
                  
               3.3   Kansainvälisten sääntöjen täytäntöönpanon laiminlyönti (LIS-asetuksen 31 artiklan 6 kohta)
         
         
                     (44)
                  
                  
                     Komissio arvioi LIS-asetuksen 31 artiklan 6 kohdan a ja b alakohdan mukaisesti, onko Kamerun ratifioinut asiaan kuuluvat kansainväliset kalastussopimukset tai liittynyt niihin, ja sen asemaa alueellisten kalastuksenhoitojärjestöjen sopimuspuolena tai sen sitoumusta soveltaa niiden hyväksymiä säilyttämis- ja hoitotoimenpiteitä.
                  
               
                     (45)
                  
                  
                     Johdanto-osan 12 kappaleessa mainittua YK:n merioikeusyleissopimusta lukuun ottamatta Kamerun ei ole ratifioinut hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien 10 päivänä joulukuuta 1982 tehdyn Yhdistyneiden Kansakuntien merioikeusyleissopimuksen määräysten täytäntöönpanosta tehtyä sopimusta (UNFSA), FAO:n noudattamissopimusta eikä satamavaltion toimenpiteitä koskevaa FAO:n vuoden 2009 sopimusta (PSMA).
                  
               
                     (46)
                  
                  
                     Tämä on vastoin YK:n merioikeusyleissopimuksen 117 ja 118 artiklaa, joiden mukaan valtiot ovat velvollisia toimimaan yhteistyössä ja toteuttamaan yksin tai yhteistyössä tarpeellisia toimia aavan meren elollisten luonnonvarojen säilyttämiseksi. Yhteistyön laiminlyönti on myös vastoin kansainvälisen LIS-toimintasuunnitelman 11 kohdan suosituksia, joissa valtioita kannustetaan ensisijaisesti ratifioimaan tai hyväksymään YK:n kalakantasopimus ja FAO:n noudattamissopimus taikka liittymään niihin. Lisäksi toiminta on vastoin kansainvälisen LIS-toimintasuunnitelman 14 kohtaa, jonka mukaan valtioiden olisi pantava toimintaohjeet ja niihin liittyvät kansainväliset toimintasuunnitelmat täysipainoisesti ja tehokkaasti täytäntöön.
                  
               
                     (47)
                  
                  
                     Kuten johdanto-osan 12 kappaleessa kuvataan, Kamerun ei ole minkään alueellisen kalastuksenhoitojärjestön sopimuspuoli eikä yhteistyötä tekevä muu kuin sopimuspuoli.
                  
               
                     (48)
                  
                  
                     Komissio analysoi LIS-asetuksen 31 artiklan 6 kohdan c alakohdan mukaisesti, onko Kamerun saattanut olla osallisena toimenpiteissä tai laiminlyönneissä, jotka ovat saattaneet vähentää sovellettavien lakien, asetusten tai kansainvälisten säilyttämis- ja hoitotoimenpiteiden tehokkuutta.
                  
               
                     (49)
                  
                  
                     Rekisteröimällä IOTC:n LIS-luetteloon merkittyjä kalastusaluksia Kamerunissa ja myöntämälle niille siten oikeuden purjehtia Kamerunin lipun alla Kamerunin viranomaiset ovat heikentäneet alueellisten kalastuksenhoitojärjestöjen hyväksymien säilyttämis- ja hoitotoimenpiteiden tehokkuutta ja rikkoneet kansainvälisesti sovittuja sääntöjä, kuten FAO:n noudattamissopimuksen 3 artiklan 1 kohdan a alakohtaa, YK:n kalakantasopimuksen 18 artiklan 2 kohtaa, lippuvaltiotoimintaa koskevien FAO:n vapaaehtoisten suuntaviivojen 35 kohtaa ja kansainvälisen LIS-toimintasuunnitelman 38 ja 39 kohtaa.
                  
               
                     (50)
                  
                  
                     Tässä jaksossa esitetyt näkökohdat, kaikki komission kokoamat tosiasialliset seikat ja kaikki Kamerunin antamat ilmoitukset huomioon ottaen on LIS-asetuksen 31 artiklan 3 ja 6 kohdan nojalla hyvin luultavaa, että Kamerun on laiminlyönyt sille kansainvälisen oikeuden mukaan kuuluvia kansainvälisiin sääntöihin, asetuksiin sekä säilyttämis- ja hoitotoimenpiteisiin liittyviä velvoitteita.
                  
               3.4   Kehitysmaiden erityiset rajoitukset (LIS-asetuksen 31 artiklan 7 kohta)
         
         
                     (51)
                  
                  
                     YK:n inhimillisen kehityksen indeksin (UNHDI) (14) mukaan Kamerunin katsottiin vuonna 2019 olleen keskitasoa (189 maan joukossa sijalla 153).
                  
               
                     (52)
                  
                  
                     Vaikka valmiuksia rajoittavia erityisiä tekijöitä voi yleisesti esiintyä seurannan, valvonnan ja tarkkailun alalla, kaikki edellisissä jaksoissa todetut puutteet eivät selity Kamerunin kehitystasosta johtuvilla erityisrajoitteilla. Tämä koskee erityisesti sitä, ettei kansallisessa lainsäädäntökehyksessä ole erityisiä säännöksiä, joissa viitataan maan kalastuslaivaston hallinnointiin ja LIS-kalastuksen ehkäisemiseen, estämiseen ja poistamiseen, eikä näihin liittyviä täytäntöönpanotoimenpiteitä, eikä myöskään menettelyjä, joilla voitaisiin asianmukaisesti varmistaa, että kalastusalukset on rekisteröity Kamerunin lipun alle. Kamerun ei myöskään ole ollut halukas tekemään yhteistyötä kansallisten hallintojen, komission, alueellisten kalastuksenhoitojärjestöjen tai muiden maiden viranomaisten kanssa.
                  
               
                     (53)
                  
                  
                     Tässä jaksossa esitetyt tosiseikat, kaikki komission kokoamat tosiasialliset seikat ja Kamerunin antamat ilmoitukset huomioon ottaen voidaan LIS-asetuksen 31 artiklan 7 kohdan nojalla todeta, että Kamerunin kalastuksen hoidon nykytila ja yleinen suorituskyky saattaa olla heikentynyt maan kehitystason johdosta. Kun otetaan huomioon Kamerunin osalta todettujen puutteiden luonne, maan kehitystasolla ei kuitenkaan voida puolustella tai muutoin perustella Kamerunin yhteistyöhaluttomuutta sekä yleistä suorituskykyä kalastusalalla lippu-, satama-, rannikko- tai markkinavaltiona eikä maan riittämättömiä toimia LIS-kalastuksen ehkäisemiseksi, estämiseksi ja poistamiseksi
                  
               4.   MAHDOLLISTA YHTEISTYÖHÖN OSALLISTUMATTOMAKSI KOLMANNEKSI MAAKSI TOTEAMISTA KOSKEVAT PÄÄTELMÄT
         
         
                     (54)
                  
                  
                     Ottaen huomioon päätelmät sen suhteen, että Kamerun on laiminlyönyt sille lippu-, satama-, rannikko- tai markkinavaltioina kansainvälisen oikeuden mukaan kuuluvat velvoitteet toimia LIS-kalastuksen ehkäisemiseksi, estämiseksi ja poistamiseksi, Kamerunille olisi LIS-asetuksen 32 artiklan mukaisesti ilmoitettava mahdollisuudesta, että komissio toteaa sen yhteistyöhön osallistumattomaksi kolmanneksi maaksi LIS-kalastuksen torjunnassa.
                  
               
                     (55)
                  
                  
                     Komission olisi toteutettava Kameruniin nähden myös kaikki LIS-asetuksen 32 artiklassa säädetyt toimenpiteet. Moitteettoman hallinnon varmistamiseksi olisi vahvistettava määräaika, jonka kuluessa kyseinen maa voi antaa ilmoitukseen kirjallisen vastauksen ja korjata tilanteen.
                  
               
                     (56)
                  
                  
                     Kamerunille osoitettu ilmoitus mahdollisuudesta, että se todetaan maaksi, jonka komissio katsoo yhteistyöhön osallistumattomaksi tämän päätöksen mukaisesti, ei estä komissiota tai neuvostoa toteuttamasta myöhemmin toimia yhteistyöhön osallistumattomien kolmansien maiden toteamiseksi ja niitä koskevan luettelon laatimiseksi eikä ilman eri toimenpiteitä johda tällaisiin toimiin,
                  
               ON PÄÄTTÄNYT SEURAAVAA:
         
            Ainoa artikla
            Ilmoitetaan Kamerunille, että komissio saattaa todeta sen laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi.
         
         
            Tehty Brysselissä 17 päivänä helmikuuta 2021.
            
               
                  Komission puolesta
               
               Virginijus SINKEVIČIUS
               
                  Komission jäsen
               
            
         
         
            (1)  EUVL L 286, 29.10.2008, s. 1.
         
            (2)  https://treaties.un.org/
         
            (3)  https://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://www.iotc.org/vessels
         
            (4)  Nämä alukset luetellaan myös CCSBT:n, ICCAT:n ja SIOFA:n LIS-alusluetteloissa ristiinluettelointia koskevien päätösten mukaisesti.
         
            (5)  https://www.iotc.org/vessels
         
            (6)  Kansainvälinen toimintasuunnitelma laittoman, ilmoittamattoman ja sääntelemättömän kalastuksen ehkäisemiseksi, vastustamiseksi ja poistamiseksi, Yhdistyneiden kansakuntien elintarvike- ja maatalousjärjestö, 2001.
         
            (7)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf
         
            (8)  OLUTORSKY (IMO-nro 8826151); TRONDHEIM (IMO-nro 8832112); HELSINGFORS (IMO-nro 8033297); SVEABORG (IMO-nro 7610414); SEI WHALE (IMO-nro 7703950); AVACHINSKY (IMO-nro 8138695); FORSA (aiemmalta nimeltään BORNHOLM, IMO-nro 8721208); GREY WHALE (IMO-nro 7703962); MARSHAL VASILEVSKIY (IMO-nro 8033869); FREDERIKSHAMN (IMO-nro 8730132); VEGA (aiemmalta nimeltään SKAGEN, IMO-nro 8325353); HUMPBACK WHALE (IMO-nro 9120281).
         
            (9)  https://urldefense.com/v3/__https://informante.web.na/fish-pirate-detained-and-fined-in-angola/__;!!DOxrgLBm!VoPoXqdWpPNJ9Ig3rrRZj6ppy2uoQrG8idWTKZhTJcaIFOU5ix6cH67OOiErNsF3UCccqQhttps://urldefense.com/v3/__https://informante.web.na/fish-pirate-detained-and-fined-in-angola/__;!!DOxrgLBm!VoPoXqdWpPNJ9Ig3rrRZj6ppy2uoQrG8idWTKZhTJcaIFOU5ix6cH67OOiErNsF3UCccqQhttp://jornaldeangola.sapo.ao/sociedade/navio-de-pesca-retido-foi-ontem-inspeccionado
         
            (10)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf
         
            (11)  Kansainvälinen merioikeustuomioistuin, asia nro 21, 129 kohta.
         
            (12)  http://www.fao.org/faolex/country-profiles/general-profile/fr/?iso3=CMR
         
            (13)  Voluntary Guidelines on Flag State Performance (Lippuvaltiotoimintaa koskevat FAO:n vapaaehtoiset suuntaviivat) maaliskuu 2014, saatavilla internetosoitteessa http://www.fao.org/3/a-i4577t.pdfhttp://www.fao.org/3/a-i4577t.pdf
         
            (14)  http://hdr.undp.org/sites/all/themes/hdr_theme/country-notes/CMR.pdf